- గుజరాత్‌లోని 'బయోటెక్‌' సంస్థ భారీ మోసం
- ఆర్థికమోసంపై ఈడీ, సీబీఐ విచారణ
న్యూఢిల్లీ : గుజరాత్‌లో భారీ ఆర్థిక మోసం బయటపడింది. వడోదర కేంద్రంగా ఉన్న 'స్టెర్లింగ్‌ బయోటెక్‌ లిమిటెడ్‌' సంస్థ డైరెక్టర్లు, వారి కుటుంబసభ్యులు బ్యాంకులకు రూ.5వేల కోట్ల రుణాలు ఎగ్గొట్టి తప్పించుకు తిరుగుతున్నారు. సంస్థ డైరెక్టర్లుగా ఉన్న నితిన్‌ సందేశరా, సోదరుడు చేతన్‌ సందేశరా, కుటుంబసభ్యురాలు దీప్తీబెన్‌ సందేశరాలపై సీబీఐ, ఈడీ పలు కేసులు నమోదు చేసింది. వీరి ఆధ్వర్యంలో నడుస్తున్న బయోటెక్‌ కంపెనీ బ్యాంకుల నుండి అక్రమపద్ధతుల్లో రూ.5వేల కోట్లు రుణాలుగా సేకరించిందని, విదేశాల్లో 300కుపైగా షెల్‌ కంపెనీలు(దొంగ కంపెనీలు), బినామీ పేర్లతో దేశవిదేశాల్లో వ్యాపార సంస్థలు సృష్టించారని ఈడీ, సీబీఐ ఆరోపణలు నమోదుచేశాయి.
నిందితులతా ప్రస్తుతం నైజీరియాకు పారిపోయి తలదాచుకున్నారని ఈడీ, సీబీఐ వర్గాలు అనుమానిస్తున్నాయి. నేరస్తుల అప్పగింత, పరస్పర నేర విచారణలో సహకార ఒప్పందాలు భారత్‌-నైజీరియా మధ్య లేనందున, ఆ దేశం నుంచి వారిని తీసుకురావటం చాలా కష్టసాధ్యమని అధికార వర్గాలు భావిస్తున్నాయి. ఈ కేసు గురించి ఉన్నతాధికారి ఒకరు మాట్లాడుతూ, ''దుబారు అధికార వర్గాలు నితిన్‌ సందేశరాను ఆగస్టు రెండోవారంలో నిర్బంధించారన్న సమాచారం మాకందింది. కానీ అది నిజం కాదని తర్వాత తెలిసింది. అయితే సందేశరా కుటుంబసభ్యులంతా నైజీరియా పారిపోయి ఉండవచ్చునని ఈడీ, సీబీఐ వర్గాలు నమ్ముతున్నాయి'' అని చెప్పారు.
ఇదిలా ఉండగా, నిందితుల్ని అరెస్టు చేయాలని భారత అధికారులు ఇంటర్‌పోల్‌ను కోరారు. రెడ్‌ కార్నర్‌ నోటీసులు జారీ చేయటంపై ప్రయత్నాలు ప్రారంభించారు. ఈకేసులో ఢిల్లీకి చెందిన ఫార్మాస్యూటికల్స్‌ వ్యాపారి గగన్‌ ధావన్‌ను ఈఏడాది జూన్‌లో ఈడీ అరెస్టు చేసింది. నిందితులుగా ఉన్న సందేశరా కుటుంబసభ్యులు, మరికొంతమందిపై క్రిమినల్‌ విచారణ జరపాలని, వారంతా వేల కోట్ల రూపాయలు విదేశాలకు తరలించారని ఈడీ ఆరోపిస్తున్నది. దేశ విదేశాల్లో ఉన్న బినామీ కంపెనీలతో ఇక్కడ తీసుకున్న రుణాల్ని విదేశాలకు తరలించారని ఈడీ చెబుతోంది.
మీ స్నేహితులకు రికమెండ్ చెయ్యండి